**3. napirend**

**E L Ő T E R J E S Z T É S**

**Salföld Község Önkormányzata Képviselő-testületének**

 **2020. szeptember 28-i nyilvános ülésére.**

**Tárgy:** adórendelet módosítás

**Előterjesztő**: Fábián Gusztáv, polgármester

**Előkészítette:** dr. Takács Katalin, aljegyző

\_\_\_\_\_\_\_\_\_\_\_\_\_\_\_\_\_\_\_ Jogszabállyal nem ellentétes

 Előterjesztő

 ----------------------------------

 dr. Szabó Tímea jegyző

**Tisztelt Képviselő-testület!**

A helyi adókról szóló 1990. évi C. törvény (a továbbiakban: Htv.) a településkép védelméről szóló törvény szerinti reklámhordozók utáni építményadó vonatkozásában az alábbi rendelkezéseket tartalmazta:

11/A. § Adóköteles az önkormányzat illetékességi területén lévő ingatlanon elhelyezett, a településkép védelméről szóló törvény szerinti reklámhordozó.

12/A. § Az adó alanya a 11/A. § szerinti esetben az, aki az év első napján a reklámhordozó Polgári Törvénykönyv szerinti tulajdonosa.

14. § (5) A 11/A. § szerinti esetben az adókötelezettség a reklámhordozó elhelyezésére vonatkozó hatósági engedély kiadását, engedély hiányában a reklámhordozó ingatlanon való elhelyezését követő év első napján keletkezik. Az adókötelezettség a reklámhordozó lebontása, eltávolítása vagy megsemmisülése, de legkorábban az adókötelezettség keletkezése évének utolsó napjával szűnik meg.

15/A. § A 11/A. § szerinti esetben az adó alapja a reklámhordozó reklámközzétételre használható, m2-ben - két tizedesjegy pontossággal - számított felülete.

16/A. § Az adó évi mértékének felső határa a 15/A. § szerinti adóalap esetén 12 000 Ft/m2.

Magyarország 2021. évi központi költségvetésének megalapozásáról szóló 2020. évi LXXVI. törvény 4. § (1) bekezdése a Htv. fenti, reklámhordozó után fizetendő építményadóra vonatkozó rendelkezéseit 2020. július 15. napjától hatályon kívül helyezte.

Salföld Község Önkormányzata Képviselő-testületének a helyi adókról szóló 13/2014. (XI. 10.) önkormányzati rendeletének (a továbbiakban: Rendelet) 2. § (2a) bekezdése szerint a reklámhordozó után fizetendő építményadó évi mértéke 0 Ft/m2.

Figyelemmel arra, hogy a Htv. reklámhordozó utáni építményadóra vonatkozó rendelkezései hatályon kívül helyezésre kerültek, szükséges a Rendelet módosítása, a 2. § (2a) bekezdésének hatályon kívül helyezése.

INDOKOLÁS

A Rendelet reklámhordozó utáni építményadóra vonatkozó 2. § (2a) bekezdésének hatályon kívül helyezése a magasabb szintű jogszabálynak való megfelelés miatt szükséges.

A rendelettervezet 1. §-a tartalmazza a reklámhordozó után fizetendő építményadó mértékéről szóló rendelkezés hatályon kívül helyezését.

A 2. § a hatályba lépésről rendelkezik.

**Előzetes hatásvizsgálat**

**a jogalkotásról szóló 2010. évi CXXX. törvény 17. § (1) bekezdése alapján**

A jogalkotásról szóló 2010. évi CXXX. törvény 17. §-a szerint a jogszabály előkészítője - a jogszabály feltételezett hatásaihoz igazodó részletességű - előzetes hatásvizsgálat elvégzésével felméri a szabályozás várható következményeit. Az előzetes hatásvizsgálat eredményéről önkormányzati rendelet esetén a helyi önkormányzat képviselő-testületét tájékoztatni kell.

A hatásvizsgálat során vizsgálni kell

*a)* a tervezett jogszabály valamennyi jelentősnek ítélt hatását, különösen

*aa)* társadalmi, gazdasági, költségvetési hatásait,

*ab)* környezeti és egészségi következményeit,

*ac)* adminisztratív terheket befolyásoló hatásait, valamint

*b)* a jogszabály megalkotásának szükségességét, a jogalkotás elmaradásának várható következményeit, és

*c)* a jogszabály alkalmazásához szükséges személyi, szervezeti, tárgyi és pénzügyi feltételeket.

A rendelet-tervezet címe: Salföld Község Önkormányzata Képviselő-testületének …/2020. (...) önkormányzati rendelete Salföld Község Önkormányzata Képviselő-testületének a helyi adókról szóló 13/2014. (XI.10.) önkormányzati rendelete módosításáról

Társadalmi-gazdasági hatása: A tervezet elfogadásának társadalmi, gazdasági hatása nincs.

Költségvetési hatása: A tervezet elfogadásának költségvetési hatása nincs.

Környezeti, egészségi következményei: A tervezet elfogadásának környezeti, egészségi következménye nincs.

Adminisztratív terheket befolyásoló hatása: A tervezet elfogadásának adminisztratív terheket befolyásoló hatása nincs.

Egyéb hatása: A tervezet elfogadásának egyéb hatása nincs.

A rendelet megalkotásának szükségessége: A Rendelet reklámhordozó utáni építményadóra vonatkozó 2. § (2a) bekezdésének hatályon kívül helyezése a Htv. 2020. július 15. napján hatályba lépett módosítása miatt szükséges.

A rendelet megalkotása elmaradása esetén várható következmények: a Rendelet nem felelne meg a magasabb szintű jogszabályoknak

A rendelet alkalmazásához szükséges feltételek: - személyi: Nincs.

- szervezeti: Nincs.

- tárgyi: Nincs.

- pénzügyi: Nincs.

Kérem a Tisztelt Képviselő-testületet, hogy az előterjesztést megvitatni szíveskedjenek.

**SALFÖLD KÖZSÉG ÖNKORMÁNYZATA**

**KÉPVISELŐ-TESTÜLETÉNEK**

**…/2020. (...) önkormányzati rendelete**

**Salföld Község Önkormányzata Képviselő-testületének a helyi adókról szóló 13/2014. (XI.10.) önkormányzati rendelete módosításáról**

Salföld Község Önkormányzata Képviselő-testülete a helyi adókról szóló 1990. évi C. törvény 1. § (1) bekezdésében kapott felhatalmazás alapján az Alaptörvény 32. cikk (1) bekezdés h) pontjában meghatározott feladatkörében eljárva a következőket rendeli el:

1. § Hatályát veszti Salföld Község Önkormányzata Képviselő-testületének a helyi adókról szóló 13/2014. (XI.10.) önkormányzati rendelete 2. § (2a) bekezdése.

2. § Ez a rendelet a kihirdetést követő napon lép hatályba.

 Fábián Gusztáv dr. Szabó Tímea

polgármester jegyző

A kihirdetés napja: 2020.………………………

 dr. Szabó Tímea

 jegyző